123 de primari s-au întrunit la 29 februarie curent, pentru a participa la a doua ediție a Forumului Primarilor, organizat de programul USAID "Comunitatea Mea".
În contextul accelerării recente a procesului de integrare europeană a Moldovei, evenimentul a abordat două subiecte majore pentru primari: creșterea capacităților autorităților publice locale pentru avansarea procesului de aderare a Republicii Moldova la Uniunea Europeană și provocările și perspectivele cooperării intercomunitare în Moldova.
Evenimentul a facilitat crearea unui spațiu comun de dialog între primari, evidențiind rolul acestora ca lideri ai dezvoltării locale și promovând angajamentul și participarea lor activă în procesul de integrare europeană a Republicii Moldova. Specialiștii din domeniul administrației publice din Cehia, Letonia și România au împărtășit cu primarii locali exemple de succes și provocările întâmpinate în procesul de schimbare a paradigmelor administrative la nivel local, ca rezultat al integrării în UE. Astfel, Forumul Primarilor le-a oferit edililor locali oportunitatea de a învăța din experiența altor țări,asumându-și rolul de arhitecți ai viitorului european pentru comunitățile locale. În acest context prezentarea dnei Nina Costiuc, primar de Budești a fost foarte elocventă și poate fi un exemplu pentru alte localități.
Prim-ministrul Republicii Moldova, dl Dorin Recean, salutând virtual participanții evenimentului, a menționat că anume primarii sunt "cei care cu fiecare inițiativă realizată sau proiect implementat în satele și orașele Moldovei aduc acea schimbare de care au nevoie cetățenii noștri" și i-a îndemnat să rămână "la fel de implicați, activi și transparenți".
Ambasadorul SUA în Moldova, dl Kent D. Logsdon, vorbind despre asistența acordată Moldovei de către poporul american a menționat că, "pe lângă infrastructură, Statele Unite doresc să ofere localităților locale instrumente de a servi mai bine cetățenii și a susține creșterea economică a țării".
Secretarul general al Guvernului, domnul Artur Mija, vorbind despre instrumentele de consolidare puse la dispoziția autorităților locale de Guvern, precum amalgamarea voluntară și asociațiile de dezvoltare intercomunitară (ADI), a declarat că datorită fondurilor limitate Guvernul va "investi resursele disponibile la nivel central doar acolo unde ele vor aduce un beneficiu maxim pentru cetățeni".
Programul "Comunitatea Mea" (CM) este un program de opt ani, finanțat de USAID și implementat de IREX, cu scopul de a fortifica guvernarea locală și de a oferi asistență tehnică autorităților publice locale din R. Moldova pentru a asigura o guvernare eficientă, transparentă și responsabilă față de cetățeni. Din 2018, Programul CM a oferit sprijin pentru 92 de comunități și 1,3 milioane de cetățeni. Valoarea totală a investițiilor USAID în programul "Comunitatea mea" până în martie 2026 va fi de 35,5 milioane de dolari SUA.